CINNEADH (AE) 2022/220 ÓN gCOIMISIÚN

an 15 Feabhra 2022

maidir leis an seasamh atá le bheith ag an Aontas Eorpach sa Chomhchoiste a bunaíodh faoin Meabhrán Comhair idir an tAontas Eorpach agus an Eagraíocht Eitlíochta Sibhialta Idirnáisiúnta lena ndéantar foráil maidir le creat comhair fheabhsaithe, a mhéid a bhaineann le Socrú Oibre a ghlacadh i dtaca leis an gcomhar i réimse an tuairiscithe ar thionóiscí agus ar theagmhais san eitlíocht shibhialta, agus lena gceaptar cathaoirleach de chuid an Aontais Eorpaigh sa Chomhchoiste

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint don Chinneadh (2012/243/AE) ón gComhairle an 8 Márta 2012 maidir le Meabhrán Comhair a thabhairt i gcrích idir an tAontas Eorpach agus an Eagraíocht Eitlíochta Sibhialta Idirnáisiúnta lena ndéantar foráil maidir le creat comhair fheabhsaithe (1), agus lena leagtar síos socruithe nós imeachta i ndáil leis sin, agus go háirithe d’Airteagal 4(1) de,

De bharr an mhéid seo a leanas:

(1) Síníodh an Meabhrán Comhair idir an tAontas Eorpach agus an Eagraíocht Eitlíochta Sibhialta Idirnáisiúnta lena ndéantar foráil maidir le creat comhair fheabhsaithe in Montréal agus sa Bhruiséil an 28 Aibreán agus an 4 Bealtaine 2011. Cuireadh an Meabhrán Comhair i bhfeidhm go sealadach ó dháta an dara síniú go dtí go dtiocfadh sé i bhfeidhm.

(2) Formheasadh an Meabhrán Comhair thar ceann an Aontais leis an gCinneadh (2012/243/AE). Tháinig an Meabhrán Comhair i bhfeidhm an 8 Márta 2012.

(3) De bhun Airteagal 3.3 den Mheabhrán Comhair, féadfaidh na Páirtithe socruithe oibre a bhunú lena sonraítear na sásraí agus nósanna imeachta a comhaontaíodh go frithpháirteach a bhfuil gá leo chun gníomhaíochtaí comhair a leagtar síos sna hIarscríbhinní a ghabhann leis an Meabhrán Comhair a chur chun feidhme go héifeachtach.

(4) Le hAirteagal 7.1 den Mheabhrán Comhair bunaítear Comhchoiste atá comhdhéanta d’ionadaithe an dá Pháirtí. Faoi Airteagal 7.3 (c), is é an Comhchoiste a bheidh freagrach as Iarscríbhinní a ghabhfadh leis an Meabhrán Comhair, agus as glacadh na socruithe oibre laistigh de raon feidhme na nIarscríbhinní.

(5) Ar bhonn Socrú Oibre a glacadh an 21 Meán Fómhair 2011, d’oibrigh na Páirtithe i gcomhar go rathúil i réimse an tuairiscithe ar thionóiscí agus ar theagmhais san eitlíocht shibhialta. I bhfianaise forbairtí sa réimse sin, agus go háirithe i bhfianaise feidhmeanna ábhartha an Áirmheáin Chomhpháirtigh Taighde a bheith glactha ar láimh ag Gníomhaireacht Sábháilteachta Eitlíochta an Aontais Eorpaigh, meastar gur gá Socrú Oibre nua idir na Páirtithe i dtaca leis an gcomhar i réimse an tuairiscithe ar thionóiscí agus ar theagmhais san eitlíocht shibhialta a chur in ionad Shocrú Oibre an 21 Meán Fómhair 2011. Tá sé beartaithe go nglacfar an Socrú Oibre nua ach a thionólfar cruinniú den Chomhchoiste.

(6) I gcomhréir le hAirteagal 4(1) den Chinneadh ón gComhairle maidir leis an Meabhrán Comhair a thabhairt i gcrích, an seasamh a bheidh ag an Aontas sa Chomhchoiste a mhéid a bhaineann le cinntí maidir le socruithe oibre, cinnfidh an Coimisiún é tar éis dó dul i gcomhairle le Coiste Speisialta a cheapfaidh an Chomhairle agus tuairim an Choiste sin a chur san áireamh go hiomlán.

(7) Chuathas i gcomhairle leis an gCoiste Speisialta an 25 Eanáir 2022.

(8) Dá bhrí sin, an seasamh a bheidh ag an Aontas sa Chomhchoiste a mhéid a bhaineann le Socrú Oibre a ghlacadh i dtaca leis an gcomhar i réimse an tuairiscithe ar thionóiscí agus ar theagmhais san eitlíocht shibhialta, is seasamh é ba cheart a ghlacadh.

(9) Faoi Airteagal 7.1 den Mheabhrán Comhair, is faoi chomhchathaoirleacht ionadaí amháin ó gach Páirtí a bheidh an Comhchoiste. De bhun Airteagal 7.4, is ar bhonn comhaontú idir na cathaoirligh de chuid gach Páirtí a fheidhmeoidh an Comhchoiste.

(10) Dá bhrí sin, ba cheart cathaoirleach de chuid an Aontais sa Chomhchoiste a cheapadh.

TAR ÉIS A CHINNEADH MAR A LEANAS:

Airteagal 1 An seasamh atá le bheith ag an Aontas Eorpach sa Chomhchoiste a bunaíodh faoin Meabhrán Comhair idir an tAontas Eorpach agus an Eagraíocht Eitlíochta Sibhialta Idirnáisiúnta lena ndéantar foráil maidir le creat comhair fheabhsaithe, a mhéid a bhaineann le Socrú Oibre a ghlacadh i dtaca leis an gcomhar i réimse an tuairiscithe ar thionóiscí agus ar theagmhais san eitlíocht shibhialta, is seasamh é a bheidh bunaithe ar an Iarscríbhinn a ghabhann leis an gCinneadh seo.

Airteagal 2 Ceaptar Ard-Stiúrthóir Ard-Stiúrthóireacht na Soghluaisteachta agus an Iompair ina chathaoirleach de chuid an Aontais Eorpaigh sa Chomhchoiste a bunaíodh faoin Meabhrán Comhair idir an tAontas Eorpach agus an Eagraíocht Eitlíochta Sibhialta Idirnáisiúnta lena ndéantar foráil maidir le creat comhair fheabhsaithe. Féadfaidh an cathaoirleach ionadaí a cheapadh i gcásanna ar leith.

Airteagal 3 Tiocfaidh an Cinneadh seo i bhfeidhm ar dháta a ghlactha.

Arna dhéanamh sa Bhruiséil, 15 Feabhra 2022. Thar ceann an Choimisiúin Adina-Ioana VĂLEAN Comhalta den Choimisiún

(1) IO L 121, 8.5.2012, lgh. 16.